《感寓 其四》
宋代·刘弇

庐山何崔嵬，直上九千尺。藤萝翳苍茫，猿鸟阅今昔。

䆗窱飞甍开，了与尘垢隔。三十六腾虬，琼扉挂空迹。

中有墨渍翁，不饮亦不食。文鳐为之使，侍卫罗白额。

遗我一卷书，生平所不识。小儿其无忽，持以永朝夕。

湔掌受翁赐，恍若吸月液。吾将税椒丘，帔霓挥八极。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。